Inés Núñez de la Parte

**Inés Núñez de la Parte** (Bilbo, Bizkaia, 1974) bizkaitar kontseilari eta goi-zuzendaria da, gobernu korporatiboan eta enpresen aholkularitza juridikoan aditua. Betetze Organoko lehendakaria, Administrazio Kontseiluko idazkaria eta Tubos Reunidos-en Aholkularitza Juridikoko zuzendaria da, baita bere filialetako kontseilaria eta administratzailea ere.

## Bizitza 
Carmina de la Parteren eta Francisco Javier Nuñezen alaba da. Hiru urte zituela, aita galdu zuen. Inesek, txiki-txikitatik, ez zuen printzesa izan nahi, komandantea baizik, "Ge komandoaren" heroiaren adibideari jarraituz. Bigarren hezkuntza Bilbon (Bizkaia) eta San Josen (Kalifornia) ikasi ondoren, Zuzenbidean graduatu zen Deustuko Unibertsitatean. Elkarrizketa batean, Inések zera esan zuen: *«Zuzendaritza-postu batean, gizonezko mundu batean, emakume izatea aukera bat da, baita enpresa barrutik aldaketa baten buru izateko ardura ere.»* Erreferentziazko emakumea da Administrazio Kontseiluetan. Bere jarduera profesionala eta Eseuneko eta Deustuko irakasle izateko bokazio akademikoa uztartu zituen, baita Deustuko Unibertsitateko Zuzenbide Fakultateko Ikasle Ohien Elkarteko lehendakariordea ere.

### Giza eskubideen defentsaren ibilbidea 
Hamazortzi urte bete zituenean, aitak 38 urte zituela nola hil zen azaldu zion alabari amak. Amak egunkari bat zuen eskuan, non senarrak kontatutako gertaerak idatzita gordetzen zituen. Amak esan zion maiatzaren 15ean, igandea, ohikoa zen bezala, Paco hiru urteko Inés alabarekin joan zela mezatara eta egunkaria erostera. Bilbora itzultzen zirenean, izkina tolestean, aita-alabek manifestazioa aurkitu zuten. ETAren indarkeria terroristaren eta Franco jeneralaren diktaduratik Espainiako monarkia parlamentariora egindako trantsizioaren testuinguruan, Euskadik amnistiaren aldeko bigarren astea ospatzen zuen. Bi polizia aita, alabaren aurrean jotzen hasi ziren. Pixkanaka, etxera iristea lortu zuen, atariaren barruan alaba babesteko, baina poliziek kolpatzen jarraitu zuten. Inések ez zuen ezer gogoratzen.  Urte askoan familiaren aurka egindako bidegabekeriak salatzen jarraitu ondoren, azkenean, 2012an Eusko Jaurlaritzaren aintzatespena jaso zuten, eta, 2021ean, Espainiako Gobernuaren onarpena, polizia-abusuen biktima gisa. Aintzatespen hori lortzeko eta giza eskubideen errespetua sustatzeko, elkarrizketa ugari egin ditu Inések komunikabideetan, eta, ETAren biktimekin batera, Eraikiz plataforman parte hartu du, bakearen alde, baita Adi-Adian programan ere. Programa hori Bigarren Hezkuntzako ikastetxeetan eta Euskal Herriko Unibertsitateetan garatu da, bizikidetzaren inguruan kontzientziatzeko. 2017az geroztik, *Bakearen eta Bizikidetzaren aldeko Bilboko Foroaren* parte da, eta errespetuaren eta bizikidetzaren balioetan sakontzeko jarduerak eta programak bultzatzen ditu.

## Sariak eta aintzatespenak 
* 2013. urtean, Iberian Lawyer 40 under 40 Abokatutzaren Nazioarteko Saria eman zioten, enpresako aholkulari juridikoaren kategorian.
* 2014. urtean, bakearen aldeko jarduerarengatik, Eusko Jaurlaritzak ematen duen Giza Eskubideen René Cassin saria lortu zuen. 
* 2016. urtean, Txema Fínez saria jaso zuen, Justizia sustatzeagatik.
* 2016. urtean, General *Counsel* izendatu zuen Iberiar penintsulako erreferentzia Legal 500eko GC’s Powerlist-ek.

## Erreferentziak 
## Kanpo estekak